כדורגל והשתתפות פוליטית: מועדוני הכדורגל בסביליה והתפתחותה של חברה אזרחית בספרד בתקופת הדיקטטורה והמעבר לדמוקרטיה

Football and Political Participation: Football Clubs in Seville and the Making of Civil Society in Spain during the Dictatorship and the Transition to Democracy

**תקציר**

חיבור לשם קבלת התואר "דוקטור לפילוסופיה"

במסגרת בית הספר להיסטוריה

הפקולטה למדעי הרוח על שם לסטר וסאלי אנטין, אוניברסיטת תל אביב

יונית רוקי-מנשה

ת.ז. 034203794

מנחה:

פרופ' רענן ריין

מרץ 2016

עבודה זו בוחנת את מועדוני הכדורגל המקצועניים בסביליה ואת השפעתם על הזהות המקומית. המחקר בוחן את תקופת הדיקטטורה של הגנרל פרנקו ואת שנות המעבר לדמוקרטיה, עד לשנת 1981, אז אושרה החוקה האוטונומית של אנדלוסיה על ידי הפרלמנט הספרדי[[1]](#footnote-1). יחד עם זאת אני מתייחסת למשחקי גביע העולם בכדורגל (מונדיאל) שהתקיימו בספרד בשנת 1982 כנקודת הסיום הספורטיבית של תקופת המעבר.

המחקר מתייחס אל הכדורגל כאל ערוץ לחיזוק החברה האזרחית והרחבת ההשתתפות הפוליטית בעיצומו של תהליך מעבר מדיקטטורה לדמוקרטיה. עיקר המחקרים העוסקים בכדורגל בספרד בוחנים אותו במושגים של לאומיות ואתניות ואין בנמצא מחקרים על כדורגל וזהות עירונית בספרד, ובוודאי שלא על מועדוני הכדורגל בסביליה כזירה שעודדה את צמיחתה של חברה אזרחית החיונית לקיומו של משטר דמוקרטי. בהיבטים אלה עבודה זו מחדשת ותורמת לשיח ההיסטוריוגרפי בצמתים של ספורט-חברה-פוליטיקה בספרד בת זמננו.

המחקר בוחן באמצעות ראיונות עומק את צורות ההתמודדות של אנדלוסיה עם תהליך המעבר הכפול בספרד, שכלל בנוסף לדמוקרטיזציה של המערכת הפוליטית, גם הענקת סמכויות אזוריות לקהילות. כדי להבין את שני התהליכים הללו, השזורים יחד האחד בשני, יש צורך בדיון מוקדם בסוגיות של זהות לאומית, ספורט ופוליטיקה בתקופת המשטר הפרנקיסטי והשפעתן על הדמוקרטיזציה בספרד. המחקר מציע פרספקטיבה חדשה לבחינת תהליך המעבר מדיקטטורה לדמוקרטיה ולהתגבשותה של חברה אזרחית פעילה שמתאפיינת בדפוסי השתתפות רחבים. עד כה מרבית המחקרים שעסקו בחברה האזרחית והשפעתה על תהליך המעבר בספרד התמקדו בהיבטים של חינוך, ארגוני עובדים, ארגונים קתוליים וארגוני נשים. בה בעת, מרבית המחקר בספרד שעוסק בספורט הוגבל לדיון הפוליטי והחינוכי, ומעטים המחקרים שעסקו בספורט ובתהליך המעבר לדמוקרטיה. עבודה זו עוסקת באופן שבו שימשו התאחדויות האוהדים של מועדוני הכדורגל המקצועניים ריאל בטיס בלומפיה וסביליה פוטבול קלוב כארגונים של חברה אזרחית שבאמצעותם למדו האוהדים מהי פעילות פוליטית ומהי משמעותה של דמוקרטיה. זהו המחקר הראשון שבוחן את התאחדויות האוהדים, הפניאס (peñas), בספרד ועל כן ייחודו.

תרומתה האפשרית של העבודה היא בהעמקת הידע על האופן בו הכדורגל משפיע על החברה האזרחית והופך לחלק בלתי נפרד ממנה. מרחבים ציבוריים שקמו בפריפריה מתוך אהדה לקבוצות כדורגל מסוימות הפכו עם השנים לעמודי תווך בקהילה, בדומה למוסדות הפוליטיים ולמוסדות הדת. כך, התאחדות האוהדים הפכה למרחב בעל השפעה פוליטית וחברתית על הקהילה הסובבת. מחקר זה תורם גם לשיח על הקשר שבין כדורגל וחברה, שיח שהתפתח והועמק בשנים האחרונות. הקשר בין כדורגל וחברה בא לידי ביטוי באופן מובהק בארגונים שהקימו אוהדי הקבוצות. אותם מרחבים שהוקמו בשנות השישים והשבעים מתוך אהדה למועדוני כדורגל הפכו מהר מאוד למרכזים קהילתיים שהעניקו לחברים בהם כלים ללימוד פרקטיקות פוליטיות דמוקרטיות כדוגמת בחירות, קביעת נורמות וחוקים וכל זאת תחת משטר דיקטטורי.

המחקר מתייחס אל ארגוני האוהדים כאל ארגונים של חברה אזרחית אשר תחת הדיקטטורה, ובזמן תקופת המעבר, הצליחו לבנות מסגרת של פעילות חברתית, אזרחית וקהילתית, שיצאה מגבולות הפעילות הספורטיבית. במסגרת ההתאחדויות הספורטיביות והאהדה למועדון כדורגל, נמצא גם מקום לפעילות חברתית שיצאה מגבולות האהדה לכדורגל והשפיעה באופן ישיר על הקהילה המקומית. מעבר לתרומה האישית של שותפות בארגון אוהדים, ההתאחדות העניקה גם תרומה ציבורית מפני שפעמים רבות התאחדו האוהדים על מנת לגייס כספים למטרות ציבוריות כמו למשל, תיקון הכנסייה המקומית או למטרות חברתיות כמו למשל גיוס תרומות לנזקקים או לבעלי מוגבלויות.

העבודה טוענת כי מועדוני הכדורגל והתאחדויות האוהדים הם חלק בלתי נפרד מהתפתחותה של ספרד כדמוקרטית. מועדוני הכדורגל משמשים כמרכזים להבניית זהות מקומית מכיוון שהם מקשרים פעמים רבות בין מוסדות פוליטיים לבין הקהילה. מלבד זאת, אוהדים מתחברים לצבע, להמנון ולהיסטוריה של המועדון ויוצרים יחד זהות ייחודית המעוצבת על ידי בעלי המועדון ושחקני הקבוצה. אותן קהילות של אוהדים שהחלו מתוך התכנסות סביב מועדון כדורגל מסוים, יצרו מרחב פעולה שתרם להבנייתה של מערכת ממוסדת שייצגה אינטרסים כלכליים וחברתיים של המשתתפים בה. כך בעצם הפכו אותן התאחדויות אוהדים לחלק מן הפסיפס של החברה האזרחית שהתהוותה בסוף הדיקטטורה הפרנקיסטית.

במסגרת המחקר ראיינתי אוהדי כדורגל של הקבוצות המקצועניות בסביליה, ריאל בטיס בלומפיה וסביליה פוטבול קלוב. התמקדתי בעיקר באוהדים החיים בפרובינציה של סביליה, בכפרים הקטנים, העניים יותר, שהזהות המקומית בהם היא חזקה יותר והקשר של האוהדים לקהילה הוא עמוק. ראיונות העומק אפשרו לי לקבל הצצה אל מה שהתרחש באותם מקומות בתקופת הדיקטטורה. למרות חששם הרב לדבר על התקופה ההיא, ניתן היה להבין כי הטראומה של הדיכוי, העוני ומלחמת האזרחים היא קשה ומכבידה עליהם עד היום. המרואיינים היו בעיקר גברים ספרדים מבוגרים מכיוון שהתאחדויות האוהדים היו מרחבים שנועדו לגברים. מרבית הגברים התייחסו להתאחדויות כאל הבית השני שלהם, מקום המפלט מהבית, מהעבודה, מחיי היום-יום ומהמצב הפוליטי בספרד. זו אחת הסיבות בגינן לא דיברו על פוליטיקה ולא נוצרו מחאות פוליטיות נגד הדיקטטורה. רוב השיחות בהתאחדות סבבו סביב משחקי כדורגל והתפתחו עם השנים לנושאים חברתיים. ההיסטוריה שבעל פה מציגה נרטיבים מקומיים שמשתלבים עם הנרטיב הלאומי מהסיבה הפשוטה שאותם מרואיינים לא ששו לדבר על תקופת הדיקטטורה ולכן נמנעו מלדבר רעות על אותן שנים. מעבר לראיונות שערכתי עשיתי שימוש רב בעיתונות התקופה, ממנה דליתי פרטים רבים על היסטוריית המועדונים, על היחסים בין אנשי ציבור לבין מועדוני הכדורגל ועד כמה שמה העיתונות דגש על הכדורגל הספרדי.

הגישה לארכיונים של שתי הקבוצות מוגבלת, ומשום כך עשיתי שימוש אינטנסיבי במקורות שניתן לאתר באתרי אינטרנט של אוהדי הקבוצות ובשורה של ראיונות עם מנהלי הארכיונים של מועדוני הכדורגל. יש לציין כי הארכיב של מועדון הכדורגל ריאל בטיס בלומפיה נהרס פעמיים במהלך המאה ה-20, פעם אחת הופגז במלחמת האזרחים ובפעם השנייה הוצף. רק בחמש השנים האחרונות החלו במועדון לארגן מחדש את כל החומרים והמידע הקיים לכדי ארכיון ולצורך זה שכרו את שירותיה של איסבל סימו (Simo), אוהדת הקבוצה ובתו של מנואל סימו, מי ששימש כמזכיר של המועדון. סימו גם ניהלה בעברה את ארכיון המושבות של ספרד מעבר לים.

ביבליוגרפיה משנית נרחבת שימשה כבסיס תיאורטי והיסטוריוגרפי לעבודה זו. הביבליוגרפיה מקיפה נושאים כדוגמת תקופת המעבר מדיקטטורה לדמוקרטיה, החברה האזרחית בספרד, וחזרתה של המפלגה הסוציאליסטית לקדמת הבמה לאחר הדיקטטורה. הפריטים הביבליוגרפים גם משמשים עוגן להתפתחותו של הכדורגל הספרדי ולהיסטוריה של מועדוני הכדורגל בסביליה. מעבר לראיונות שקיימתי עם בכירים במועדונים, השתמשתי בספרים ומאמרים שנכתבו על הכדורגל הספרדי באופן כללי ועל הכדורגל הסביליאני בפרט.

עבודת המחקר מחולקת לשישה פרקים, כשהראשונים שבהם מניחים את הבסיס להבנת התקופה ומעגנים את הטענה כי הכדורגל כתרבות פופולרית הפך לכלי מרכזי בידי האוהדים לא רק לצרכי מחאה כי אם גם לצרכי לימוד ויישום של פרקטיקות פוליטיות. הפרקים החמישי והשישי מציגים את אחת התרומות החשובות של המחקר: האופן בו הפכו מועדוני הכדורגל המקצועניים בסביליה והאוהדים עצמם לחלק בלתי נפרד מהתרבות המקומית של העיר ושל הכפרים הסובבים אותה.

הפרק הראשון מנתח את המצב הפוליטי בספרד ערב המעבר לדמוקרטיה ואת הגישות הבוחנות את אופיו של תהליך המעבר. הוא סוקר את מקורותיה של החברה האזרחית בספרד ומשרטט את הקווים להולדתה של הלאומיות האנדלוסית שהחלה לקרום עור וגידים בתחילת המאה העשרים אך נקטעה בגלל מלחמת האזרחים. הפרק השני מתמקד בהפיכתו של הכדורגל ממשחק פנאי של עובדים אנגלים למשחק שסוחף עמו המונים של ספרדים למגרשי הכדורגל הפרק מחלק את אופן ניהול הכדורגל בתקופת משטרו של פרנקו לשלוש תקופות משנה בעלות אופי ארגוני שונה ומציג את השינויים המבניים, החברתיים והמדיניים לאורך המאה ה-20. פרק זה הוא למעשה הבסיס להבנת חשיבות הכדורגל בחיי היום-יום של הספרדים.

הפרק השלישי עוסק בהתפתחות האורבאנית של סביליה ובמקומה בתרבות ובחברה הספרדית. הפרק מתמקד בהפיכתה לעיר מרכזית באנדלוסיה ומציגה את ייחודיותה בתרבות ובחברה הספרדית. הפרק הרביעי מתמקד במועדוני הכדורגל המקצועניים בעיר: ריאל בטיס בלומפייה וסביליה פוטבול קלאב. הפרק מנתח את התפתחות הכדורגל ומציג את היריבות בין שני המועדונים. בסבך של היריבות הפוליטית, הכלכלית, החברתית והמעמדית מציג הפרק את סיפורו של שחקן אחד, פרנסיסקו אנטונס שמצא את עצמו במרכזה של יריבות עירונית ובסופו של דבר גם שילם את המחיר בקריירה שלו.

הפרק החמישי בוחן את השפעתה של הפוליטיקה העירונית והלאומית על הכדורגל האנדלוסי. מוסדות פוליטיים כמו למשל עיריות ומועצות מקומיות הן בעלות השפעה רבה על מועדוני כדורגל שכן הן מתקצבות את ענף הספורט כחלק אינטגרלי מהתרבות או החינוך בעיר. כמו כן, מכיוון שסביליה היא עיר דתית, חלקו האחרון של הפרק נוגע גם במקומה של הדת בכדורגל האנדלוסי ובעיקר בהשפעת ההרמנדדס על רוח הספורט בעיר.

הפרק השישי והאחרון של העבודה חוקר את התאחדויות אוהדי בטיס וסביליה בפרובינציה של סביליה ובסביליה עצמה. כאן, הפרק יוצא מגבולות הארכיונים ומגיע למחוזות שמתייחסים אל הכדורגל כאל עמוד תווך מרכזי בקהילה. הספרות אמנם מיטיבה לתאר זאת אך אין ספק כי מראה עיניים ושיחות אישיות מבהירות עד כמה הכדורגל הוא מקום מרכזי בחייהם של הספרדים. התאחדות הכדורגל, שהיא למעשה בר בו נפגשים אוהדים של קבוצה אחת, היא המרחב הציבורי שהפך להיות המפלט היומי של האוהדים. אך לא רק זאת כי אם אותו מפלט היה זה שסיפק להם גם כלים ללמוד מהי דמוקרטיה, מהן בחירות, מהו הליך תקין, וכל זאת – תחת מטריה ספורטיבית.

העבודה עוסקת בהתפתחות של מועדוני הכדורגל בסביליה והתאחדויות האוהדים שלהן ומסייעת להבין עד כמה הנפח שהכדורגל תופס בחיי בספרדים הוא רחב. מחקר זה מלמד עד כמה הכדורגל הוא מרכיב מרכזי של התרבות הפופולארית בספרד ועד כמה התאחדויות האוהדים הפכו עוגן חשוב עבור אוהדי הכדורגל.

1. *Boletín Oficial del Estado*, núm.  9, 11 January, 1982, pp. 517-524. [↑](#footnote-ref-1)